Ses in hof oor openbare geweld, brandstigtingArgieffoto (pixabay.com) Ses verdagtes, wat in hegtenis geneem is op aanklag van openbare geweld en brandstigting in Thohoyandou, het Vrydag in ŉ hof in Limpopo verskyn. Kol. Moatshe Ngoepe, woordvoerder van die polisie, het gesê die persone was na bewering betrokke by voorvalle waar huise aan die brand gesteek is en openbare geweld by Tshixwadza buite Thohoyandou. “Sewe huise is aan die brand gesteek en paaie is versper met klippe, rommel en buitebande wat aan die brand gesteek is.” Die ses beskuldigdes, Nevhutalu Robert (46), Siaga Godfrey (56), Thagamega Delta (35), Maanea Itani (45), Maanea Shonisani (48) en Phalanndwa Tshedza (26), het in die Mutale-landdroshof verskyn. “Hul sake is tot 21 Augustus en 28 Augustus uitgestel. Hulle bly in aanhouding.” Ngoepe het bygevoeg die polisie se openbareorde-eenheid monitor die gebied.